b'\n_START_ARTICLE_\nTED (konferencija)\n_START_PARAGRAPH_\nTED (angl. \xe2\x80\x9eTechnology Entertainment Design\xe2\x80\x9c) yra kasmetin\xc4\x97 konferencija, anks\xc4\x8diau vykdavusi Monterio mieste, Kalifornijos valstijoje, JAV, ta\xc4\x8diau nuo 2009-\xc5\xb3j\xc5\xb3 persikelsianti \xc4\xaf Kalifornijoje esant\xc4\xaf Long By\xc4\x8d\xc4\x85. Konferencijos organizatoriai savo misij\xc4\x85 apibr\xc4\x97\xc5\xbeia \xc5\xa1\xc5\xabkiu \xe2\x80\x9eid\xc4\x97jos vertos platinimo\xe2\x80\x9c. Atrinktos geriausios konferencijos kalbos yra nemokamai publikuojamos vaizdo \xc4\xafra\xc5\xa1u pavidalais TED tinklalapyje. Konferencijos paskaitos apr\xc4\x97pia labai plat\xc5\xb3 tem\xc5\xb3 spektr\xc4\x85: mokslas, menai, dizainas, politika, kult\xc5\xabra, verslas, global\xc5\xabs klausimai, technologija bei pramog\xc5\xb3 sfera. Prane\xc5\xa1\xc4\x97jai taip pat atstovauja pla\xc4\x8diam spektrui socialini\xc5\xb3 bendruomeni\xc5\xb3 bei disciplin\xc5\xb3. J\xc5\xb3 tarpe yra toki\xc5\xb3 asmenybi\xc5\xb3, kaip buv\xc4\x99s JAV prezidentas Bill Clinton, Nobelio premijos laureatai James D. Watson, Murray Gell-Mann ir Al Gore, Vikipedijos steig\xc4\x97jas Jimmy Wales, pasaulinio garso architektas ir urbanizmo kritikas James Howard Kunstler, Google \xc4\xafk\xc5\xabr\xc4\x97jai Sergey Brin bei Larry Page. TED Konferencija taip pat rengia ir TED Global konferencij\xc4\x85, vykstan\xc4\x8di\xc4\x85 \xc4\xafvairiose pasaulio vietose._NEWLINE_Pasaulyje TED prasid\xc4\x97jo 1984 m. kaip konferencija skirta technologij\xc5\xb3, pramog\xc5\xb3 ir dizaino suart\xc4\x97jimui. Su laiku tem\xc5\xb3 apimtis pl\xc4\x97t\xc4\x97si, ta\xc4\x8diau formul\xc4\x97 lieka ta pati: sukviesti vedan\xc4\x8diuosius pasaulio m\xc4\x85stytojus ir visuomen\xc4\x97s veik\xc4\x97jus, suteikti jiems keturias dienas ugningos stimuliacijos. Rezultatas? Netik\xc4\x97ti s\xc4\x85ry\xc5\xa1iai. Nuostabios \xc4\xaf\xc5\xbevalgos. Ikv\xc4\x97pian\xc4\x8dios kalbos. TED centrin\xc4\x97 b\xc5\xabstin\xc4\x97 yra Niujorke, JAV ir Vankuveryje, Kanadoje._NEWLINE_\xc5\xa0iuo metu ma\xc5\xbedaug 250 TED\xe2\x80\x98o kalb\xc5\xb3 jau yra pasiekiama per internet\xc4\x85, o statistika rodo, kad iki 2008-\xc5\xb3j\xc5\xb3 bir\xc5\xbeelio m\xc4\x97nesio jos per\xc5\xbei\xc5\xabr\xc4\x97tos jau vir\xc5\xa1 50 mln. kart\xc5\xb3 15 milijon\xc5\xb3 unikali\xc5\xb3 vartotoj\xc5\xb3.\n_START_SECTION_\nIstorija\n_START_PARAGRAPH_\nTED \xc4\xafkurtas Richard Saul Wurman ir Harry Marks 1984-aisiais ir nuo 1990-\xc5\xb3j\xc5\xb3 vyksta kasmet. R. S. Wurman po 2002-\xc5\xb3j\xc5\xb3 konferencijos TED\xe2\x80\x98\xc4\x85 paliko, o visas renginys dabar yra pri\xc5\xbei\xc5\xabrimas Chris Anderson ir priklauso jo nepelno organizacijai The Sapling Foundation, atsid\xc4\x97jusiai "pasaul\xc4\xaf kei\xc4\x8dian\xc4\x8di\xc5\xb3 id\xc4\x97j\xc5\xb3 populiarinimui\xe2\x80\x9c._NEWLINE_2006-aisiais dalyvio mokestis buvo 4400 USD, o dalyvaudavo tuo metu tik kviestiniai sve\xc4\x8diai, ta\xc4\x8diau 2007-\xc5\xb3j\xc5\xb3 saus\xc4\xaf naryst\xc4\x97s modelis buvo pakeistas ir nuo tada nario mokestis i\xc5\xa1augo iki 6000 USD, ta\xc4\x8diau dabar \xc4\xaf kain\xc4\x85 \xc4\xaftraukiamas leidimas dalyvauti konferencijoje, galimyb\xc4\x97 dalyvauti konferencijos nari\xc5\xb3 elektroniniuose ir tradiciniuose susira\xc5\xa1in\xc4\x97jimuose, \xc4\xaftraukimas \xc4\xaf konferencijos nari\xc5\xb3 tinkl\xc4\x85 bei galimyb\xc4\x97 gauti visus konferencijos vaizdo \xc4\xafra\xc5\xa1us DVD diskuose._NEWLINE_2007-aisiais TED suk\xc4\x97l\xc4\x97 daugyb\xc4\x99 kalb\xc5\xb3 \xc4\xaf savo interneto svetain\xc4\x99, tos pa\xc4\x8dios kalbos taip pat yra prieinamos per YouTube tinklalap\xc4\xaf bei iTunes tinklalaides.\n_START_SECTION_\nTED Prizas\n_START_PARAGRAPH_\nTED Prizas buvo pristatytas visuomenei 2005-aisiais. Kiekvienais metais trys prane\xc5\xa1\xc4\x97jai gauna po 100 000 USD, skirt\xc5\xb3 \xc4\xafgyvendinti konkre\xc4\x8diam prane\xc5\xa1\xc4\x97j\xc5\xb3 norui "keisti pasaul\xc4\xaf\xe2\x80\x9c, pristatomam vie\xc5\xa1ai TED konferencijos metu. Pirmieji TED prizo laim\xc4\x97tojai buvo Bono, Edward Burtynsky (Worldchanging) bei Robert Fischell. \xc4\xaegyvendinus Bono nor\xc4\x85, rezultatas \xe2\x80\x93 daugiau nei milijonas \xc5\xbemoni\xc5\xb3 pasira\xc5\xa1\xc4\x97 stojantys \xc4\xaf ONE Campaign kampanij\xc4\x85 prie\xc5\xa1 skurd\xc4\x85. 2006-\xc5\xb3j\xc5\xb3 laim\xc4\x97tojai yra Larry Brilliant, Jehane Noujaim bei Cameron Sinclair. 2007-\xc5\xb3j\xc5\xb3 kov\xc4\x85 priz\xc4\x85 gavo Bill Clinton, Edward O. Wilson ir James Nachtwey. 2008-\xc5\xb3j\xc5\xb3 laim\xc4\x97tojai yra Neil Turok, Dave Eggers bei Karen Armstrong.'